Tard filgħaxija meta jisktu l-ħsejjes u tistrieħ il-ħajja għaġġelija nagħlaq għajnejja għal xi waqtiet u nħossni ninqata' mill-art intir ħafif 'il fuq 'il fuq u nerġa' nistħajlek tiftaħli l-bieb ta' tfuliti mill-ġdid tilqagħni b'dirgħajk miftuħa u bi tbissima li sserraħ minn kull inkwiet tmexxini sal-qalba tad-dar... u għalkemm naf li dan seħħ bosta snin ilu u li inti issa 'l bogħod xhur u xhur twal inħossni għal darb'oħra qribek u nibki bil-ferħ, biki liberatorju, inħoss f'dis-siegħa solitarja d-dmugħ jiżżerżaq ma' sisien ħaddejja u leħen minn ġewwa jitolbok biex tibqa' dejjem ħdejja fid-dawl u fid-dlam, fis-sħana u fil-ksieħ, int li kont, għadek u tibqa' OMMI, għażiża ommi. Inħobbok, inħobbok daqs il-vojt ħondoq bla qiegħ ta' ġo fija u li minnek firidni u seraqli kull mistrieħ.
Poeżija għal Jum l-Omm/ Poem for Mother's Day